《春暮作歌用昌黎寒食日出游韵》
清代·杨炳春

久晴则阴吾何病，转惜岁首春光盛。若教移向三月来，照眼定光红紫映。

含葩纷纷欲出奇，其力那与造物竞。易落只坐天黯惨，催开空费人吟咏。

盈庭老绿围幄张，何处生红妆束正。幸哉年年例三月，韶光过去还能更。

劝尔弱植勤栽培，慎勿相向嗟薄命。皇天平分此四时，菀枯万物潜操柄。

岂无他时增萧索，先与眼前集喜庆。盛极不再真堪哀，晦久而发乃可敬。

矧兹阳春本有脚，捷回旸谷途非夐。回红转绿只咫尺，处高听卑杖明圣。

群花与树暂别离，明年此日终合并。但恐中槁滋朽蠹，召彼戕伐伤本性。

草根木质果坚贞，雨师风伯空骄横。我持此论向中夜，疏星渐看云隙迸。

须臾薄雾尽卷却，清光宛若新揩镜。会逢其适阴变晴，谁操厥券诗为政。

唤回春首力不能，预计来春语则劲。饯春翻出迎春歌，兴来忘却炎官令。

作者简介：杨炳春，字漱芸，吴江人。道光己亥举人，浙江候补知县。殉难。有《扶雅堂诗集》。